text: Færre efterskoler og færre elever
  12 august 2012 kl. 12.32
  Selvom der er lukket ni efterskoler og kun åbnet tre nye, er der stadig mange ledige pladser, når efterskolerne i dag siger velkommen til årets elevhold.
  En stor part af de mere end 50 efterskoler i TV SYDs sendeområde har således ledige pladser.
  Det har hidtil været normalt, at forældre skulle indskrive deres børn flere år i forvejen for at kunne sikre sig en plads på efterskole. Men sidste år oplevede danske efterskoler for første gang siden 1970 en nedgang i elevtallet. I år er to efterskoler lukket i Syd- og Sønderjylland, og tiden, hvor eleverne kom af sig selv, er slut.
  Faldende elevtal har fået efterskolerne i Sommersted og Rens til at dreje nøglen om.
  På Ølgod efterskole tog man i dag imod 112 nye elever og har stadig enkelte ledige pladser.
  I skoleåret 2011/12 var der 27.700 elever på de danske efterskoler og i 2012/13 ventes der 27.000 elever efter at der netto er seks skoler færre på landsplan.
  ? Det skyldes først og fremmest økonomien. Mange forældre er bekymrede for, hvordan de får pengene til at række i krisetider, siger Sophus Bang Nielsen, der er sekretariatsleder i Efterskoleforeningen.
  Det er især efterskolerne i den vestlige del af Jylland, der mærker nedgangen, mens efterskolerne i Østjylland og trekantområdet fortsat har stor søgning.
  